O be a rata go tseba ka Tshukudu. Goreng lenaka la gago le nale ntlha? Tša bokgarebe di tliša le tša masogana bophelong. Re bona Mmagauta le yena ka hlogong ya gagwe go thaladika tša marato. Gare ga mohlape wa masogana wo o bego o iphošetša godimo ga gagwe, o ile a inola tsatsanka lesogana Theledi morwa Makitla. Theledi e be e le wa Tshwane ka tlhago eupša a dula le koko'agwe mmelegammagwe gona kua Bloodriver. Lerato la Theledi le Mmagauta le ile la tuka ka malakabe a bogale. Ba be ba swanetšana tše nkego ba betlilwe ke sebetli sa sethakga a ba dira le ditho tša go swanetšana le mmala wa go swana. Ge ba feta ba bapetše dilo ka moka di be di ema, melala ya phetlega e bogetše dienywa tša tlhago. Barutiši le baithuti ka moka ba be ba šetše ba tseba ka baratani ba ba go goga šedi ya diphedi. Ba be ba re ge ba mo reta bašemane ba sekolo sa Seshego ba re ke 'Golden girl'. Ka direto tša mohuta wo, Mmagauta o be a ikwa a na le makoko, a bile a na le magetlana ka go fiwa leina la go mo iša godimo. A gafišwa kudu le ke ge Theledi a bolela le yena ka polelo ya Borwa a fela a re: " O a itse ke go rata thata ratu!" Moo gona o be a ipona a le legodimong la boraro.